കര്ണാടകയില് തിയേറ്ററുകള് തുറന്നതിന് പിന്നാലെ സംഘര്ഷം ടിക്കറ്റ് കിട്ടാതെ വന്നതിനെ തുടര്ന്ന് ആരാധകര് ആക്രമണം നടത്തി ബാംഗ്ലൂര് : നൂറ് ശതമാനം കാണികളെ പ്രവേശിപ്പിച്ചുകൊണ്ട് ഇന്നുമുതലാണ് കര്ണാടകയിലെ തിയേറ്ററുകള് പ്രവര്ത്തിക്കാന് തുടങ്ങിയത്. ഇതിന് പിന്നാലെ കര്ണാടകയിലെ പല തിയേറ്ററുകളിലും വന് സംഘര്ഷം. തിയേറ്ററുകളില് ടിക്കറ്റ് കിട്ടാത്തതിനെ തുടര്ന്നാണ് ആരാധകര് അക്രമാസക്തരായത്. തിയേറ്ററുകള്ക്ക് നേരെ കല്ലെറിയുകയും ഗേറ്റുകള് തകര്ക്കുകയും ചെയ്തു. ഇതിനെ തുടര്ന്ന് പോലീസ് ഇടപെട്ടു. കര്ണാടകയിലെ വിജയപുരയിലെ തിയേറ്ററിന് നേരെയാണ് ആക്രമണമുണ്ടായത്. നടന് കിച്ച സുദീപിന്റെ കൊടിഗൊപ്പ 3 എന്ന സിനിമയാണ് തിയേറ്ററില് ഇറങ്ങിയത്. രാവിലെ മുതല് തിയേറ്ററുകള്ക്ക് മുന്നില് നീണ്ട ക്യൂവായിരുന്നു. ടിക്കറ്റ് വില്പ്പന പൂര്ത്തിയായതോടെ ഗേറ്റുകള് അടച്ചത് ഒരുവിഭാഗം ആരാധകരെ പ്രകോപിതരാക്കി. ടിക്കറ്റ് കിട്ടാത്തതിന് ഇതിനെ തുടര്ന്ന് തിയേറ്ററിന്റെ ഗേറ്റ് തകര്ക്കുകയും തിയേറ്ററിനു നേരെ കല്ലെറിയുകയും ചെയ്തു. തിയേറ്റര് ഉടമകള്ക്ക് നേരെയും ആക്രമണം ഉണ്ടായി. സംസ്ഥാനത്തെ മറ്റ് തിയേറ്ററുകളിലും ആക്രമണം റിപ്പോര്ട്ട് ചെയ്തിട്ടുണ്ട്. സുദീപിന്റെ കൂടാതെ ദുനിയ വിജയുടെ സിനിമയും പ്രദര്ശനത്തിന് എത്തിയിരുന്നു. താരങ്ങളുടെ ഫാന്സാണ് അക്രമാസക്തരായതെന്നാണ് വിവരം. കല്ലേറിന്റേയും ഗേറ്റ് തകര്ക്കുന്നതിന്റെയും ദൃശ്യങ്ങള് പുറത്ത് വന്നു. കോവിഡ് പശ്ചാത്തലത്തില് അടച്ചിട്ട തിയേറ്ററുകളില് നൂറ് ശതമാനം കാണികളെ പ്രവേശിപ്പിച്ച് തുടങ്ങിയതിനിടെയാണ് ആക്രമണം ഉണ്ടായത്. ആദ്യ ഡോസ് കോവിഡ് വാക്സിന് എടുത്തവരെ മാത്രമേ തിയേറ്ററിലേക്ക് പ്രവേശിപ്പിക്കാന് പാടുള്ളു എന്നാണ് നിര്ദ്ദേശമെങ്കിലും പലയിടത്തും ഇത് പാലിക്കപ്പെട്ടില്ല. Tags